次黄完仲見寄韵
作者：劉跂
朝代：宋

paragraphs: 讀書老無味，記一輒忘十。
視昔那得超，但覺有不及。
誰能求甚解，拘窘被書縶。
爲文亦爾爾，造語須易給。
未足解客嘲，况復令鬼泣。
柴門一鵲噪，童稚迎信入。
開緘故人書，快閱驚喜集。
新詩瑩病目，儼若冰玉立。
才兼劉柳健，思鄙郊島澀。
定從西山來，爽氣扶岌嶪。
惠然遠見屬，疑我故閑習。
叢臺三晉舊，鎮靜無警急。
府寬郎幕尊，森衛走呼吸。
以茲書檄省，頻歲息篇什。
神交庶暫對，怳不閡川隰。
盧溪白士藪，野處分屣笠。
如聞趣歸裝，早作下車揖。
吾廬雖庳陋，雅亦便樵汲。
無酒或過雄，有酒誰饋伋。
何時甲乙第，版築見君葺。
比鄰或借倩，梨棗亦得拾。
不恥共禿翁，相携走城邑。